Pa, dogtertjie sterf na voertuig in rivier belandErik en Limor Adendorff. Foto: Facebook Erik Adendorff (33) en sy sesjarige dogtertjie Limor is oorlede nadat die gesin se voertuig in ‘n rivier beland het naby hul plaas tussen Frankfort en Oranjeville in die Vrystaat. Fanie Adendorff, Erik se pa, het aan Maroela Media gesê Erik, sy vrou Louisa, Limor en die eenjarige Stephani was Saterdagmiddag op pad terug huis toe nadat hulle vir die dag in Frankfort was. “Louisa is besig om ‘n biltongwinkel in die dorp oop te maak en Erik het nog kaste gaan insit,” het Adendorff gesê. Hy sê sy seun-hulle was op ‘n plaaspad sowat 5km van hul huis toe daar glo skielik beeste in die pad was en Erik hard moes rem aanslaan. Volgens Adendorff was dit naby aan ‘n laagwaterbrug en Erik het vermoedelik beheer oor die voertuig verloor voor dit in die rivier beland het. Louisa kon daarin slaag om Stephani uit te haal en het saam met haar deur een van die voertuig se vensters na veiligheid geswem. “Sy het gesien Erik en Limor kom nie uit die rivier uit nie, en het dadelik om hulp gaan soek by omliggende plaashuise,” het Adendorff verduidelik. Hy sê die rivier is sowat 5m diep en polisiebeamptes van Frankfort kon nie daarin slaag om Erik en Limor uit die water te kry nie. “Polisieduikers van Welkom is ontbied en het Erik en Limor se liggame Sondag uit die water gehaal.” ‘n Bewoë Adendorff het aan Maroela Media gesê hoewel mens nie so tragedie kan verstaan nie, “dit die Here se wil is.”